**РЕПУБЛИКА СРБИЈА**

**НАРОДНА СКУПШТИНА**

**Одбор за људска и мањинска права**

**и равноправност полова**

**08 Број: 06-2/64-14**

**3. јун 2014. године**

**Б е о г р а д**

**З А П И С Н И К**

**СА ДРУГЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА ОДРЖАНЕ 12. МАЈА 2014. ГОДИНЕ**

Седница је почела у 14,30 часова.

Седницом је председавао председник Одбора Мехо Омеровић.

Седницу су присуствовали: Љиљана Малушић, Биљана Илић Стошић, Миланка Јевтовић Вукојичић, Љубица Мрдаковић Тодоровић, Сузана Шарац, Владица Димитров, Љибушка Лакатош, Аида Ћоровић, Вера Пауновић, Олена Папуга и Елвира Ковач.

Седници нису присуствовали чланови Одбора: Слободан Перић, Миодраг Линта, Стефана Миладиновић, Биљана Хасановић Кораћ и Сулејман Угљанин.

Седници је присуствовао народни посланик Мујо Муковић.

Седници су присуствовали и: Нина Фира, помоћник министра државне управе и локалне самоуправе; Даница Полић, саветник у Министарству државне управе и локалне самоуправе; Гордана Говедарица, из Канцеларије за људска и мањинска права и Јелена Парезановић из кабинета потпредседника Владе Републике Србије.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д:

1. Разматрање Предлога закона о изменама и допунама Закона о националним саветима националних мањина, који је поднела Влада (број 90-1308/14 од 6. маја 2014. године), у начелу;
2. Разно.

Чланови Одбора су **једногласно прихватили** предложени Дневни ред.

**ПРВА ТАЧКА -** Разматрање Предлога закона о изменама и допунама Закона о националним саветима националних мањина, који је поднела Влада (број 90-1308/14 од 6. маја 2014. године), у начелу

Председник Одбора се обратио предлагачима закона да узму учешће.

Нина Фира је истакла да је овај закон био у скупштинској процедури у претходном сазиву, а сада по хитном поступку, због потребе спровођења избора за чланове националног савета националних мањина који су планирани у овој години.

Председник Одбора је искористио прилику да подсети да је више од годину дана Радна група Владе Републике Србије радила на изради овог закона; да је спроведена јавна расправа и да су они на које се овај закон односи, а то су представници националних мањина, преко својих легитимних савета националних мањина, били укључени у израду овог текста закона. Овим законом ће се створити могућности за отклањање неких проблема у функционисању националних савета.

Даље је подсетио да ће се у октобру ове године спровести избори за све савете националних мањина који живе у држави Србији и који ће по овом закону моћи коначно да изаберу своја руководства и органе . Посебно је истакао да је РИК орган који ће вршити контролу са свим радњама које имају везе са избором чланова. Такође истиче да је текст овог закона добар, али да је најбитније његово спровођење.

Аида Ћоровић је истакла, позивајући се на анализе појединих невладиних организација, да има доста критика на овај закон; да већина младих људи не познаје рад националних савета већ га гледају као продужену руку једне странке. Ово ће бити тема везана за поглавља 23. и 24. у преговорима са Европском унијом, због чега је јако важно да овај закон буде квалитетан и да отклони неке проблеме који су се до сада јављали у пракси.

Елвира Ковач је навела да је проблем у томе што већини националних савета мандат истиче већ сада, многима у јуну или септембру, што значи октобар би био крајњи рок када морају да се одрже нови избори. Такође је говорила о потреби да се и у наредном периоду приступи изменама и допунама овог закона, ради усклађивање са одлуком Уставног суда.

Олена Папуга, која је и чланица Русинског националног савета је изразила задовољство што ће изборе водити Републичка изборна комисија. Навела је да је контактирала више националних заједница – Хрвате и Словаке који немају представнике у садашњем сазиву Народне скупштине Републике Србије, који су јој дали неке предлоге. Скренула је пажњу да је јако тешко ажурирати јединствене бирачке спискове.

Нина Фира је дала одговор везано за проблем усклађивања са посебним бирачким списком које је изнела Олена Папуга, при чему је навела да то није ништа ново и за тај посао постоје инспекторати који се тиме баве, а ажурирање посебних бирачких спискова треба прилагодити овом закону. Олена Папуга је рекла да према овом предлогу закона чланови извршног одбора могу да буду само из редова националног савета и то људи стручни из области које регулише Закон. Мисли да је такво решење погрешно и за пример је узела Русински национални савет који има 19 чланова који су добили гласове из своје средине. Ти чланови су везани за неку своју одређену средину, али нису стручни.

Нина Фира је указала да је извршни одбор нека врста контролног механизма и да би било незгодно да неко ко је припадник неке друге националности буде члан и да би се злоупотребе дешавале.

Олена Папуга је такође указала на проблем брисања из регистра, ако се неки национални савет није конституисао у одређеном року. Поставила је питање шта ће бити са том националном заједницом јер она остаје ван система док не дођу избори и да ли има право да се бира нови национални савет кад и сви.

Мехо Омеровић је истакао да је у прошлом сазиву Одбор имао радну групу за националне мањине и да је планирано да се радна група формира и у овом сазиву, па ће после усвајања закона радна група пратити његову имплементацију.

Пошто није било других учесника у расправи, председник Одбора је ставио на гласање Предлог закона о изменама и допунама Закона о националним саветима националних мањина, у начелу.

Одбор је одлучио да предложи Народној скупштини да прихвати

Предлог закона о изменама и допунама Закона о националним саветима националних мањина, у начелу.

**ДРУГА ТАЧКА**– Разно.

Пошто се под тачком Разно нико није јавио за реч, председник Одбора се захвалио на пажњи и закључио Другу седницу.

Седница је закључена у 15 часова.

**СЕКРЕТАР ОДБОРА ПРЕДСЕДИК ОДБОРА**

**Рајка Вукомановић Мехо Омеровић**